„ Við fögnum því einfaldlega mjög að vera á listanum og að halda stöðu okkar í þessum flokki er stórkostlegt . Ég var vissulega mjög kvíðin yfir því að við myndum hugsanlega lækka á listanum eða jafnvel detta út af honum . Þannig að þetta er mjög mikið fagnaðarefni . “ Þetta segir Kristín Ingólfsdóttir , rektor Háskóla Íslands , í samtali við mbl.is en úttekt Times Higher Education yfir 400 bestu háskóla heimsins var birt í dag . Háskóli Íslands er þar í 251. - 275. sæti ásamt fleiri skólum . Besti háskólinn samkvæmt úttektinni er Tækniháskóli Kaliforníu ( California Institute of Technology ) í Bandaríkjunum en bandarískir og breskir skólar raða sér í efstu sæti listans . Háskóli Íslands er eini hérlendi háskólinn á meðal 300 bestu háskóla heimsins samkvæmt úttektinni . „ Við þökkum þetta náttúrulega starfsfólki og stúdentum sem hafa með sínum metnaði og einbeitta vilja stefnt alltaf hærra og hærra hver svo sem fræðigreinin er . Þetta er sameiginlegur árangurs alls skólans , allra fræðasviða , “ segir Kristín . Ennfremur eigi samstarfsaðilar Háskóla Íslands mikið í þessum árangri . „ Þar koma margir við sögu en svo ég nefni þá helstu þá eru það Landspítalinn , Íslensk erfðagreining , Hjartavernd og Matís . Það er hjá okkur eins langflestum öðrum háskólum á listanum að árangurinn fæst í gegnum starf skólans en í samstarfi við aðra . “ Kristín leggur áherslu á að það skipti gríðarlega miklu máli í fámennu landi eins og Íslandi að fólk sameini krafta sem geti skapað árangur sem þennan sem síðan skili sér aftur til samfélagsins . „ Þetta er að skapa stúdentum okkar stórkostleg tækifæri , skólanum í heild , og það skilar sé til samfélagsins til baka . “